นำภาพยนตร์ ผัดไทยสูตรลับลิขิตฝัน จัดฉายในงานเทศกาลภาพยนตร์ของฟิลิปปินส์ ตั้งเป้าเผยแพร่วัฒนธรรม แหล่งท่องเที่ยวไทย
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า ได้ผลักดันงานภาพยนตร์และวีดิทัศน์สู่ระดับสากล โดยร่วมกับจุฬาลงกรณ์มหาวิทยาลัย ส่งภาพยนตร์เรื่อง ผัดไทย:สูตรลับลิขิตฝัน” เข้าร่วมจัดฉายในงานเทศกาลภาพยนตร์มอนตางยอซา ประจำปี 2565  ระหว่างวันที่ 19 - 27 มีนาคม 2565 สาธารณรัฐฟิลิปปินส์ จำนวน 3 รอบการคัดเลือกภาพยนตร์ดังกล่าว เนื่องจากมีเนื้อหาส่งเสริมและเผยแพร่ภาพลักษณ์  วัฒนธรรมและแหล่งท่องเที่ยวของประเทศไทยโดยเฉพาะผัดไทย ที่เป็นอาหารที่รับความนิยมจากชาวต่างชาติ โดยได้รับการสนับสนุนงบประมาณจากจุฬาลงกรณ์มหาวิทยาลัยและกองทุนพัฒนาสื่อปลอดภัยและสร้างสรรค์ เป็นภาพยนตร์ที่เกิดจากผลงานวิจัยในโครงการนวัตกรรมละครโทรทัศน์เพื่อการส่งเสริมอุตสาหกรรมวัฒนธรรมไทย 4.0 ของศูนย์พหุวัฒนธรรมศึกษาและนวัตกรรมทางสังคม สถาบันเอเชียศึกษา จุฬาลงกรณ์มหาวิทยาลัย  การส่งภาพยนตร์ไทยเข้าร่วมจัดฉายในงานเทศกาลภาพยนตร์ดังกล่าว เป็นการขับเคลื่อนยุทธศาสตร์การส่งเสริมอุตสาหกรรมภาพยนตร์และวีดิทัศน์ภายใต้ความร่วมมือระหว่างภาครัฐและเอกชนให้เป็นที่รู้จักในระดับสากล รวมทั้งส่งเสริมให้เกิดการเผยแพร่และแลกเปลี่ยนศิลปวัฒนธรรมไทยในเวทีโลก ช่วยสร้างรายได้และภาพลักษณ์ที่ดีให้แก่ประเทศ